2022 var i den grad året, hvor mange virksomheder endte med at dreje nøglen om og lukke ned. Alligevel er det lykkedes 1304 nye virksomheder at slå dørene op løbet af samme år i Nordjylland, hvilket ikke er langt fra tallet for 2021, hvor 1533 nye virksomheder åbnede. Det oplyser Danmarks Eksport- og Investeringsfond i en pressemeddelelse. Selvom iværksætterlysten er faldet siden 2021, så er regionen faktisk på niveau med årene før covid-19, som for nogle branchers vedkommende betød flere nystiftede virksomheder. Derfor er de 1304 nye virksomheder i 2022 næsten nogenlunde på niveau med årene 2018 og 2019, hvor der blev stiftet henholdsvis 1374 og 1372 nye virksomheder i hele Region Nordjylland. Svær tid Invasionen af Ukraine, som begyndte tilbage i februar 2022, har medført usikre tider for de erhvervsdrivende virksomheder, da man er presset af både stigende priser, usikre forsyningskæder og høje energipriser. Derfor er det også ifølge direktør for Danmarks Eksport- og Investeringsfonds aktiviteter på Fyn, Jacob Christensen Flarup, positivt, at der - trods de ændrede betingelser - stadig er folk, som har mod på at stifte virksomheder. - Der er mange muligheder - også på et mere presset marked. Og vi skal glæde os over de virksomheder, som har mod på at kaste sig ud i iværksætteriet, for de er med til at skabe arbejdspladser, innovation og vækst i Danmark, siger han. Aalborg i top Det er heller ikke så overraskende, at det er i Aalborg, at man finder de fleste nystiftede virksomheder over det forgangne år. 555 virksomheder blev det til i 2022 i regionens hovedstad, og på en andenplads kommer Hjørring kommune med 144. På tredjepladsen findes Frederikshavn kommune med 114 nye virksomheder. Gode råd til nye virksomheder Hvis du har stiftet virksomhed i 2022, er der masser af gode råd at hente fra direktøren. Eksempelvis er en grundig go-to-market-strategi afgørende for success. -  Mange har et stærkt produkt eller en god ide, og det er et rigtig godt udgangspunkt. Men det er lige så vigtigt at have en gennemarbejdet plan med en klar strategi for, hvordan man vil tilgå markedet, siger Jacob Christensen Flarup.

Opsummering:
Selvom iværksætterlysten er faldet siden 2021, så er regionen faktisk på niveau med årene før covid-19.